“ดาวโจนส์” พุ่งกว่า 500 จุด ตลาดมองบวกรายงานจ้างงาน-เก็งจีนเปิดประเทศ
ดัชนีดาวโจนส์พุ่งขึ้นกว่า 500 จุด ตลาดมองบวกรายงานจ้างงานนอกภาคเกษตรสหรัฐ-เก็งจีนเปิดประเทศ โดย ณ เวลา 21.47 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 32,543.00 จุด บวก 526.00 จุด หรือ 1.64%
“ดาวโจนส์” พุ่งกว่า 500 จุด ตลาดมองบวกรายงานจ้างงานนอกภาคเกษตรสหรัฐ-เก็งจีนเปิดประเทศ
4 พ.ย. 2565

ผู้สื่อข่าวรายงานว่า วันนี้(4 พ.ย.65) ดัชนีดาวโจนส์พุ่งขึ้นกว่า 500 จุด ขานรับรายงานการจ้างงานนอกภาคเกษตรของสหรัฐ รวมทั้งกระแสข่าวเกี่ยวกับการเปิดประเทศของจีน
โดย ณ เวลา 21.47 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 32,543.00 จุด บวก 526.00 จุด หรือ 1.64% ขณะที่ดัชนี S&amp;P 500 พุ่งขึ้น 1.79% และดัชนี Nasdaq ทะยานขึ้น 1.66% โดยหุ้นกลุ่มพลังงานดีดตัวขึ้น สอดคล้องกับราคาน้ำมันที่พุ่งขึ้นในวันนี้
นายคีธ เลอร์เนอร์ หัวหน้านักวิเคราะห์ของทรัสท์ แอดไวเซอรี เซอร์วิสเซส กล่าวว่า รายงานการจ้างงานนอกภาคเกษตรในวันนี้ ซึ่งมีการเพิ่มขึ้นทั้งการจ้างงานและอัตราว่างงาน ได้ทำให้นักลงทุนมองในเชิงบวก เนื่องจากเป็นการส่งสัญญาณถึงการชะลอตัวในตลาดแรงงานโดยที่เศรษฐกิจไม่ได้ทรุดตัวลง
“หากรายงานในวันนี้บ่งชี้ว่าจ้างงานพุ่งขึ้น ขณะที่อัตราว่างงานลดลง ก็จะสร้างความวิตกต่อตลาด ในขณะที่รายงานซึ่งมีทั้งตัวเลขดีและไม่ดีผสมกัน ถือเป็นรายงานที่ดีสำหรับตลาด เนื่องจากเป็นการแสดงว่าเศรษฐกิจไม่ได้ทรุดตัวลง” นายเลอร์เนอร์กล่าว
กระทรวงแรงงานสหรัฐเปิดเผยว่า ตัวเลขการจ้างงานนอกภาคเกษตรเพิ่มขึ้น 261,000 ตำแหน่งในเดือนต.ค. สูงกว่าที่นักวิเคราะห์คาดการณ์ที่ระดับ 200,000 ตำแหน่ง แต่ก็ชะลอตัวจากระดับ 315,000 ตำแหน่งในเดือนก.ย. ขณะที่อัตราว่างงานเพิ่มขึ้นสู่ระดับ 3.7% จากระดับ 3.5% ในเดือนก.ย.
นอกจากนี้ ตลาดได้แรงหนุนจากกระแสข่าวที่ว่าจีนกำลังพิจารณาผ่อนคลายมาตรการควบคุมโควิด-19 และอาจมีการเปิดประเทศในเดือนมี.ค.2566
ทั้งนี้ นายหาว ฮง นักเศรษฐศาสตร์ของจีน ทวีตข้อความระบุว่า ทางการจีนกำลังจัดตั้งคณะกรรมการเพื่อพิจารณาการเปิดประเทศ และกำลังทบทวนข้อมูลด้านโควิด-19 ในต่างประเทศ เพื่อประเมินสถานการณ์หากมีการเปิดประเทศ โดยจีนมีเป้าหมายที่จะผ่อนคลายกฎระเบียบในการควบคุมโรคโควิด-19 ในเดือนมี.ค.2566
 